僑冠大廈

僑冠大廈（英文：Kiu Kwan Mansion）係香港一座住宅摩天大廈，喺北角英皇道395號。大廈有27層，高95 m（312 ft）。喺1966年7月5號平頂嘅時候，佢超越咗上海國際飯店，成為當時大中華地區最高嘅建築物，而上海國際飯店呢個紀錄之前保持咗32年。 大廈由香港建築師余畯南設計，總共有兩座，合共624個單位，最初每個單位面積介乎400至600平方呎之間。 歷史 僑冠大廈起好之前，呢個地盤原本係商務印書館嘅印刷廠。間印刷廠喺1934年落成，係當時香港最大嘅印刷廠。後來間公司喺1960年代將業務搬返中國大陸，個地盤就喺1966年重新發展成僑冠大廈。 大廈早期曾經同參與六七暴動嘅左派人士有關連，佢哋用呢座大廈做住宅同活動基地。 本地媒體成日將佢同類似嘅建築物標籤為「左派大廈」或者「共產黨據點」。 大廈其中一個主要特色係1963年創立嘅「華豐國貨公司」，呢間售賣中國製商品嘅百貨公司充滿福建特色，佔咗大廈地面、一樓同二樓。 開張嗰陣，佢係香港兩間分店之一，亦係市內最大嘅百貨公司，尤其吸引咗好多北角一帶嘅福建同上海移民去幫襯或者搵工做。 1967年暴動喺當年5月至12月期間發生，親共產黨嘅左派示威反對殖民地政府，導致51人死亡，超過800人受傷，超過8000個炸彈被引爆。 嗰陣時大廈同北角一帶有好多福建人聚居，當中好多人支持左派。呢個情況好自然令到大廈變成左派嘅據點，佢哋利用國貨公司好似迷宮咁嘅格局嚟阻撓警方掃蕩。好多住客因為左派嘅活動而被迫搬走。 1967年8月4號朝早6點40分，警方封鎖大廈之後，就開始掃蕩呢座大廈同隔離嘅都城大廈。呢次係5月以來最大規模嘅行動，總共出動咗七隊防暴警察、七排英軍、一班便衣警員同三架直升機。 其中一隊由警察同軍人組成嘅隊伍，由皇家海軍直升機載到大廈天台降落；另一隊就由國貨公司後面嘅樓梯進入大廈。樓梯同地面嘅商場通道佈滿咗陷阱，有玻璃樽、通電電線、爆炸物同隱藏嘅石油氣炸彈，而喺樓梯一個隱蔽角落，警方仲發現咗一個臨時瞭望台。 掃蕩期間，有啲左派運動嘅主要人物被捕，包括「各界鬥爭委員會」副主委、左派學校華夏書院嘅校長黃堅立，同埋華豐國貨公司嘅經理伍倫華。 黃堅立被捕嗰陣措手不及。雖然佢之後被拘留喺域多利道拘留中心17個月，但佢話自己對於參與六七暴動並冇後悔。 僑冠大廈曾經喺1996年同2007年翻新過。 相集 參考資料 其他拎 〈北角/炮台山：僑冠大廈〉。Centadata。2012。喺15 November 2012搵到。